**GOSPODARSKE DRUŽBE**

Podatke iz letnih poročil za leto 2023 je predložilo 5.985 družb (97,9 % vseh), 99 več kot za leto 2022. Družbe regije so v letu 2023 poslovale pozitivno, a znatno poslabšale rezultate poslovanja glede na predhodno leto.



Opomba: \* realna rast glede na indeks cen življenjskih potrebščin v obdobju januar - december 2023 v primerjavi z obdobjem januar - december 2022, ki je znašal 107,4 (vir: Statistični urad RS).

Družbe regije so v letu 2023 realizirale 9.737 milijonov evrov prihodkov, odstotek manj kot v letu 2022. Čisti prihodki od prodaje na domačem trgu so ostali na ravni preteklega leta, medtem ko so bili izvozni prihodki nižji za 2,6 %. Na znižanje izvoznih prihodkov je vplivala 9,0 % manjša prodaja na trge izven EU. Doseženi prihodki na tujem trgu predstavljajo 46,7 % vseh čistih prihodkov od prodaje. Skupni obračunani odhodki družb regije so bili v primerjavi z letom 2022 višji za eno odstotno točko. Stroški blaga, materiala in storitev so bili nižji za 3,0 %, stroški plač pa višji za 11,0 %. Razlika med celotnimi prihodki in celotnimi odhodki ali neto celotni dobiček (EBT) je znašal 508.017 tisoč evrov, 24 % manj kot v letu 2022.

Čisti dobiček gorenjskih družb je lani znašal 500 milijonov evrov, 19,0 % manj kot v letu 2022. Pozitivno je poslovno leto zaključilo 4.269 družb (71,3 % vseh), v katerih je delo opravljalo 85,3 % vseh zaposlenih regije. Preteklo leto je s čisto izgubo v višini 60 milijonov evrov, kar je kar 65,0 % več kot v letu 2022, končalo 26,9 % družb regije. V teh družbah je bilo zaposlenih 14,8 % vseh zaposlenih regije. Kljub navedenemu je obseg čistega dobička tudi v letu 2023 presegel obseg čiste izgube, zato so družbe poslovno leto zaključile pozitivno, z neto čistim dobičkom v znesku 440 milijonov evrov, 24,0 % manj kot v letu 2022. Neto čisti dobiček na zaposlenega v regiji je v letu 2023 znašal 9.168 evrov, kar je dobro četrtino manj kot v letu 2022.

Slabše rezultate poslovanja lahko pripišemo družbam v dveh najmočnejših dejavnostih v regiji. Družbe predelovalne dejavnosti so neto čisti dobiček zmanjšale za 35,0 %, družbe s področja trgovine, vzdrževanja in popravila motornih vozil pa za 39,0 %.

V gorenjskih družbah je bilo v letu 2023 v povprečju zaposlenih 47.943 delavcev, 1.277 več kot v letu 2022. Število zaposlenih so v primerjavi z letom 2022 najbolj povečale družbe s področja predelovalne dejavnosti (+ 799) in gostinske dejavnosti (+ 146), manj zaposlenih pa je bilo v gradbeništvu (- 62). Družbe gorenjske regije so za stroške dela namenile 1.762 milijonov evrov, 12 % več kot v letu 2022. Lanska povprečna mesečna obračunana bruto plača je znašala 2.222 evrov, 168 evrov (8,2 %) več kot v letu 2022. Rast bruto plače je bila višja od letne inflacije. Regijska plača je bila za 4 evre višja od povprečne plače zaposlenih v slovenskih gospodarskih družbah. Najvišjo povprečno mesečno obračunano bruto plačo so prejemali zaposleni v družbah s sedežem v občini Cerklje na Gorenjskem (2.667 evrov), Šenčur (2.494 evrov) in Škofja Loka (2.319 evrov). Najmanj pa so zaslužili zaposleni v družbah s sedežem v občinah Bohinj (1.882 evrov) in Jezersko (1.782 evrov). Plače so se najbolj zvišale v dejavnostih z največjim pomanjkanjem delavcev in velikim deležem prejemnikov minimalne plače (druge raznovrstne poslovne dejavnosti, gostinstvo in gradbeništvo).

Družbe so lani ustvarile 2.772 milijonov evrov neto dodane vrednosti (6 % več glede na leto prej), kar je 57.814 evrov na zaposlenega (3 % več glede na leto prej). Neto dodana vrednost na zaposlenega v regiji je bila 5,2 % nižja od republiškega povprečja.

Po ugotovljeni neto dodani vrednosti na zaposlenega močno izstopajo družbe s sedežem v občini Žirovnica (114.191 evrov), sledijo družbe iz občine Šenčur (69.197 evrov) in Cerklje na Gorenjskem (68.666 evrov). Med dejavnostmi pa so izstopale družbe s področja oskrbe z električno energijo, plinom in paro (143.042 evrov) in poslovanja z nepremičninami (138.873 evrov).

Gorenjske družbe so konec leta 2023 izkazale 9.902 milijonov evrov sredstev oziroma obveznosti do virov sredstev, kar je 7 % več kot v letu 2022. Obseg kapitala se je lani povečal za 9 %, delež kapitala v obveznostih do virov sredstev pa se je v primerjavi z letom 2022 iz 46,2 % povečal na 47,1 %.